Zaklatták a szomszédai, kitessékelték az üzletből, mert a járványkórházban dolgozik | Székely Hírmondó
Székely Hírmondó 2020.04.03 • 14:35 1
Facebook-oldalán tette szóvá panaszát egy galaci nő, aki a városi járványkórházban dolgozik orvosi asszisztensként, és szomszédai zaklatni kezdték emiatt. A történet a honvédelmi minisztériumhoz is eljutott, akik virággal és tapssal köszönték meg a szolgálatát.
Mint leírta, 20 éve lakik ugyanabban a tömbházban, ahol most azzal kellett szembesülnie, hogy szomszédai klórral öntötték le ajtaját, sőt a rendőrséget is ráhívták. Ezen felül a helyi kisboltban sem szolgálták ki amiatt, hogy kórházban dolgozik, egy alkalommal még ki is tessékelték a helyiségből.
Bejegyzése hamar szárnyra kapott a közösségi médiában, így a román honvédelmi minisztériumhoz is eljutott. Csütörtökön a honvédelem emberei a tömbháza előtt várták a nőt, hogy virággal és tapssal köszönjék meg neki munkáját, és a szomszédok nevében is elnézést kérjenek tőle.
„Elnézést kérünk az ő nevükben is, Mihaela! Egyeseknek te hős vagy – írja Facebookon közzétett bejegyzésében a honvédelmi minisztérium. Hozzátették, habár nem tudják eltörölni az asszisztensnőt ért sérelmeket, de mindenki figyelmét fel szeretnék hívni arra, hogy értékeljék az erőfeszítéseit, amit eddig tett.
A Digi24 szerint a galaci rendőrség csütörtökön bűnügyi eljárást indított annak az üzletnek a tulajdonosa ellen, ahol megtagadták a nő kiszolgálását, majd kiutasították a helyiségből.
Dátum: 2020. április 3., 15:43
Ritka nagy aljasság. Máshol megtapsolják, nálunk zaklatják.